ไฟเขียว ธกส.ตั้งธนาคารชุมชนปีนี้
บอร์ด ธ.ก.ส. เห็นชอบตั้งธนาคารชุมชนภายในปีนี้ เชื่อไม่ซ้ำซ้อนกับออมสิน เพราะเป็นคนละกลุ่มเป้าหมาย
15 ม.ค. 2553

บอร์ด ธ.ก.ส. เห็นชอบตั้งธนาคารชุมชนภายในปีนี้ เชื่อไม่ซ้ำซ้อนกับออมสิน เพราะเป็นคนละกลุ่มเป้าหมาย
นายกรณ์ จาติกวณิช รมว.คลัง กล่าวภายหลังเป็นประธานประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ว่า คณะกรรมการธนาคารได้เห็นชอบการจัดตั้งธนาคารชุมชนของ ธ.ก.ส. เพื่อเป็นช่องทางให้ประชาชนเข้าถึงแหล่งเงินมากขึ้น โดยธนาคารชุมชนจะมีรูปแบบแตกต่างไปจากธนาคารประชาชนของธนาคารออมสิน แต่ว่ายึดหลักการเดียวกัน คือมุ่งการปล่อยสินเชื่อแก่ประชาชนระดับฐานรากที่มีนับล้านคน ซึ่งส่วนหนึ่งเป็นลูกหนี้นอกระบบที่ต้องชำระดอกเบี้ยสูงเกินควร ทั้งนี้ การจัดตั้งจะเร่งดำเนินการภายในปี 2553 นี้
"วันนี้เห็นชอบในหลักการ โดยจะนำแนวคิดของ ธ.ก.ส. กับธนาคารออมสินมาจูนกัน เพื่อให้มีการแข่งขันกันอย่างพอเหมาะ แต่จะไม่ให้เกิดการทับซ้อนกันในการให้บริการ โดยจะมีการแบ่งตลาดกันรับผิดชอบ ซึ่งคงไม่มีปัญหา เพราะธนาคารประชาชนของธนาคารออมสินจะเน้นที่ชุมชนเมือง ขณะที่ธนาคารชุมชนของ ธ.ก.ส.จะเน้นชุมชนในชนบทอยู่แล้ว ดังนั้นมั่นใจว่า จะครอบคลุมการให้บริการทางการเงินแก่ประชาชน" นายกรณ์ กล่าว
นายกรณ์ กล่าวว่า ธนาคารชุมชนของ ธ.ก.ส.นี้ จะไม่ได้มุ่งเน้นเรื่องการเปิดสาขา แต่จะดึงองค์กร หรือเครือข่ายที่มีแนวทางดำเนินงานแบบเดียวกันเข้าร่วม ไม่ว่าจะเป็นกองทุนสัจจะออมทรัพย์ กองทุนหมู่บ้านที่มีอยู่แล้ว รวมถึงเจ้าหนี้นอกระบบก็สามารถเข้าร่วมได้ สำหรับการคิดอัตราดอกเบี้ยนั้น จะกำหนดชัดเจนเหมือนธนาคารประชาชน แต่จะเป็นเท่าใดนั้น ทาง ธ.ก.ส. ต้องไปคิดในเชิงพาณิชย์อีกที